Alexandra is die township waar Mandela gewoon het toe hy van die Oos-Kaap af na Johannesburg getrek het. Die Nelson Mandela Yard Interpretation Centre, rég oorkant die woning, het ’n toeriste-inligtingskantoor, restaurant en kleinhandelwinkels. Vandag is dit ’n Erfenisgebied en bied talle werksgeleenthede aan die plaaslike inwoners.
Liliesleaf-plaas in Rivonia, die noorde van Johannesburg, was in die geheim deur ANC-aktiviste gebruik. Dis ook waar sommige van dié party se prominente leiers in hegtenis geneem is, en het daarna tot die Rivonia-verhoor gelei. Dié plaas is vandag ’n museum en wêreldbekende Erfenisgebied ter nagedagtenis aan diegene wat vir Suid-Afrikaners se vryheid geveg het.
Die voormalige Sandton-plein grens aan die Sandton City Mall in Sandton, Johannesburg. Dis in 2004, ná die eerste dekade van ’n demokratiese Suid-Afrika, opgerig om die hoop vir ’n beter Suid-Afrika te vier. Die naam is verander na die Nelson Mandela-plein en is die eerste openbare standbeeld van Mandela.
Kliptown is ’n Erfenisgebied in Soweto, Suidwes-Johannesburg. Dit was die Kongres van die Mense se vergaderplek waar 3 000 Suid-Afrikaners saam die Vryheidsmanifes ontwikkel het. Afgevaardigdes, ongeag ras, ouderdom of sosiale status, het hiér ’n kans gekry om die manifes te bespreek. Dit sluit aktiviste soos Nelson Mandela in ─ hy was na bewering as ’n melkman vermom om die polisie te vermy. Die Grondwet is op dié manifes gebaseer. Dis vandag ’n markplein, Walter Sisulu-plein, en bied winkels, ’n hotel, kantore en ’n museum met inligting oor die Vryheidsmanifes.
Nobel-plein in die V&A Waterfront in Kaapstad is ’n huldeblyk aan Suid-Afrika se vier Nobelvredesprys-wenners wat Nelson Mandela insluit. Dié standbeelde weerspieël die vrede, vryheid en nuwe identiteit van Suid-Afrika as ’n demokrasie.
Robbeneiland is ’n eiland in Tafelbaai naby die Kaapse kus. Mandela was agtien van sy sewe-en-twintig jaar hiér in die tronk. Vandag is dit ’n Erfenisgebied wat deur middel van ’n veerboot besoek kan word. Die museum op die eiland sluit Mandela se tronkkamer in en is ter herinnering aan die eiland se hartseer geskiedenis, maar ook Mandela se geesdrif in sy strewe om onderdrukking te oorwin en ’n demokrasie te bevorder!
Die Mandela Museum is waar Mandela sy kinderjare in Qunu in die Oos-Kaap deurgebring het. Die sentrum is op die laerskool waarin Mandela was se gewese gronde opgerig. Dis ook baie na aan die huis wat hy gebou het nadat hy uit die tronk vrygelaat is. Vandag is daar gemeenskapsale, geboue vir handwerkwinkels, ’n administrasiesentrum, eetsaal, die museum, ’n hulpbronsentrum, restaurant en sportsale op die perseel.
Nelson Mandela het homself in diens van elke Suid-Afrikaner gestel, en Mandela-dag plaas dié positiewe taak nou in jou hande! Klere-, kos-, geld- en tyddonasies kan ’n groot verskil maak. LekkeSlaap het 10 idees vir waar en hoe jy jou 67 minute kan deurbring: